Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 57/09)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), inden for en frist på tre måneder fra datoen for denne offentliggørelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»MOJAMA DE BARBATE«

EU-nr.: PGI-ES-01210-AM01 – 3. oktober 2018

BOB ( ) BGB (X)

1. Ansøgende sammenslutning og legitim interesse

Consejo Regulador de las Indicaciones Geográficas Protegidas Mojama de Barbate y Mojama de Isla Cristina,

Glorieta del Agua no 4, planta 2, módulo 9 41940 Tomares Sevilla SPAIN Tel +34 954151823

E-mail: consejoregulador@consejoreguladordelamojama.com

Grundlaget for den ansøgende sammenslutnings legitime interesse er, at den er det organ, der har til opgave at forvalte den beskyttede geografiske betegnelse »Mojama de Barbate« og var den oprindelige ansøger om registrering af betegnelsen.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☒ Bevis for oprindelse

☒ Produktionsmetode

☐ Tilknytning

☒ Mærkning

☐ Andet [angives]

4. Type ændring

☒ Ændring - der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 - af varespecifikationen for en registreret BOB eller BGB.

☐ Ændring - der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 - af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Generelt er der tre væsentlige årsager til ændringerne:

— I den periode, hvori varespecifikationen blev kontrolleret efter registreringen af den beskyttede geografiske betegnelse (BGB), viste vise krav sig at være umulige eller meget vanskelige at opfylde på grund af produktets håndværksmæssige karakter. Dette omfatter også rettelser af konstaterede fejl. Ingen af ændringerne indbærer en forringelse af produktets kvalitet eller særegne karaker.

— Visse beskrivelser er fjernet, da de ikke tilføjede nogen nye elementer til varespecifikationen, men derimod komplicerede tingene og forsinkede kontrollen.

— Nogle af de væsentlige afsnit er blevet udvidet, f.eks. beskrivelsen af ronqueo [traditionel udskæringsmåde], med henblik på at lette kontrollen.

Afsnit B. Beskrivelse af produktet

5.1. I varespecifikationens afsnit B, stk. 1, og i enhedsdokumentets punkt 3.2 er »sazonado« (modnet) erstattet af »salado« (saltet). Hermed er en fejl blevet rettet. I henhold til den spanske lovgivning beskrives produktet korrekt som »salado y seco« (saltet og tørret). Udtrykket »sazonado« anvendes for fødevarer, der er i sæson. Det betyder »moden« eller »som er på deres højeste«.

5.2. I varespecifikationens afsnit B, stk. 3, og i enhedsdokumentets punkt 3.2 er sætningen »som er mindre fedtholdig« under definitionen af kategorien Ekstra fjernet. — I varespecifikationens afsnit B, stk. 4, og i enhedsdokumentets punkt 3.2 er sætningen »som har et højere fedtindhold« under definitionen af kategorien Klasse I fjernet. Disse sætninger er fjernet, da de er beskrivende og ikke karakteriserer produktet på nogen måde.

5.3. I varespecifikationens afsnit B, stk. 6, og i enhedsdokumentets punkt 3.2 er parameteren »humedad relativa« (relativ fugtighed) erstattet af »actividad de agua« (vandaktivitet). Der var tale om en fejl, idet den relative fugtighed er en miljøparameter, mens vandaktiviteten er udtryk for vandindholdet i en fødevare. Det er blevet fastlagt, at vandaktiviteten (aw) skal være under 0,9.

5.4. I varespecifikationens underafsnit B.1, stk. 1, og i enhedsdokumentes punkt 3.3 er vægten af almindelig tun ændret fra 200 kg til 150 kg. Dette er berettiget, idet størrelsen af de fisk, der fanges på nuværende tidspunkt, er mindre, hvorved den mindste tilladte størrelse naturligt overholdes, uden at det går ud over kvaliteten af det færdige produkt.

5.5. I varespecifikationens underafsnit B.2 er aerobe mesofile bakterier fjernet fra tabellen, da de ikke er patogene mikroorganismer. De er omfattet af de horisontale bestemmelser og fører ikke til en forbedring af produktets kvalitet.

5.6. Tabellen over tungmetaller er flyttet fra varespecifikationens underafsnit B.2 til underafsnit B.1. Underafsnit B.1 vedrører råvarer og er derfor det afsnit, i hvilket indholdet af tungmetaller skal kontrolleres. Baggrunden for ændringen er, at indholdet af tungmetaller skal være kendt, før det ferske dele når frem til produktionsprocessen. Således sikres det, at de færdige produkter aldrig fremstilles af råvarer med et højt indhold af tungmetaller.

Afsnit D. Bevis for, at produktet har oprindelse i området

5.7. I varespecifikationens afsnit D, punkt 3, er kravet om, at føre produktionslogbøgerne »efter den model, som er vedtaget af Consejo Regulador« fjernet, da produktionslogbogen er et redskab til egenkontrol for aktørerne, som Consejo Regulador ikke skal have noget med at gøre. — I afsnit D er ligeledes hele det sidste stykke fjernet, dvs. »Kontrolorganet skal forsyne de godkendte saltningsanlæg med nummererede etiketter, som ved markedsføringen fungerer som garanti for oprindelsen og den håndværksmæssige fremstilling«. Baggrunden herfor er, at nummererede etiketter ikke anses for nødvendig med henblik på produktkontrol, som kan udføres effektivt ved hjælp af produkt- og partiidentifikationsnumre. Fjernelsen af dette krav letter markedsføringen af produktet.

Afsnit E. Beskrivelse af produktionsmetoden

5.8. Varespecifikationens afsnit E, litra c), med overskriften » Ronqueo « (opskæring af tunfisken) er generelt blev mere udførligt formuleret for at give en mere detaljeret beskrivelse af processen, der anses for at være et af de vigtigste trin i fremstillingen af »Mojamas« af høj kvalitet. — I andet stykke er følgende fjernet: »tunfisken skæres op og rygsøjlen fjernes« og erstattet af: »der lægges et snit langs linjen mellem bugfinnen og småfinnerne bag gatfinnen; derefter lægges et yderligere snit langs rygfinnen og småfinnerne bag rygfinnen. På dette trin frembringes en lyd, hvorfra processen har sit navn: ronqueo. Når kniven skraber mod rygraden, opstår der en lyd, som minder om snorken (ronquido på spansk). Efter at de ovennævnte indsnit er foretaget, lægges der to yderligere indsnit, et på hver side af fiskens bug med bugfinnen som udgangspunkt. På denne måde kan de to øverste dele (negros eller descargamentos) adskilles fra de to nederste dele (blancos eller descargados).« — I tredje stykke er følgende fjernet: »Skindet, de tilbageblevne ben og det mørke kød fjernes fra fileterne. Efter rensningen skylles de fire fileter, der er udskåret fra de øverste stykker, og de fire fileter, der er udskåret fra de nederste stykker, og skæres i strimler. Længden af strimlerne afhænger af tunfiskefiletens bredde. Tykkelsen må ikke overstige 5 cm.« og erstattet af: »Skindet fjernes og fileterne afskæres. De befries for ben og sangacho (den traditionelle benævnelse for den strimmel af mørkere kød, der ligger i hele fiskens længde og forårsages af koaguleret blod). Derved fremstilles fire fileter i kategorien Ekstra og fire fileter i kategorien Klasse I. Efter rensningen skylles de og skæres i strimler, der til sidst bliver til »Mojamas«. Længden af strimlerne afhænger af tunfiskefiletens bredde.« — I tredje stykke udgår også kravet om, at strimlerne højst må have en tykkelse på 5 cm. Opskæringen foregår manuelt, hvilket indebærer, at der forekommer naturlige ujævnheder i den færdige skive til trods for, at den person, der foretager opskæringen, er højt kvalificeret. Hvis en strimmel et sted er mere end 5 cm tyk, vil en ellers perfekt udført operation på grund af denne afvigelse ikke blive certificeret. Henvisninger til fedtindholdet i kategoriseringen af de fremstillede fileter er endvidere slettet fra dette afsnit med den begrundelse, der er angivet i punkt 5.2.

5.9. I varespecifikationens afsnit E, litra d), med overskriften »Salazón« (Saltning) er kravet om, at saltlaget skal være 2 til 4 cm tykt, fjernet. Baggrunden herfor er, at kontroller gennemført i et års tid har vist, at det er vanskeligt at foretage nøjagtige målinger på grund af uregelmæssighederne i saltet. Det er vigtigt, at fileterne er fuldstændig dækket af salt og aldrig kommer i berøring med hinanden. — I litra d) er med samme begrundelse følgende fjernet: »Strimlerne af tunfisk er fuldstændig dækket for at sikre en jævn fordeling af saltet« og erstattet af: »for at sikre, at tunfileterne ikke kommer i kontakt med hinanden. Saltet skal fordeles jævnt for at sikre, at tunfileterne er fuldstændig dækket.« — I litra d) ændres også »tun« til »tunfilet« for at give en mere nøjagtig beskrivelse af materialet. Det samme gælder for afsnit E, litra e) og g), i varespecifikationen, så råvaren benævnes som »tunfilet« i hele teksten. — I litra d) er også saltningstiden ændret fra »mellem 18 og 36 timer« til »mellem 18 og 50 timer«, da kontroller, der er udført, har vist, at de tykkere fileter skal saltes i længere tid.

5.10. I varespecifikationen afsnit E, litra e), andet stykke, med titlen »Skylning af fileterne« udgår: »strimlerne stables i koldt vand og lades hvile« og erstattet af: »tunfiletstrimlerne nedlægges i kolde vandbade. De skylles en første gang for at fjerne eventuelle saltrester, som stadig sidder på dem. De nedlægges derefter i kolde vandbade og lades hvile« Formålet med denne ændring er udelukkende at forbedre beskrivelsen af fremgangsmåde som hjælp ved kontrollen af overholdelsen af varespecifikationen. — I samme stykke erstattes sætningen: »Under denne proces skiftes vandet tre til fire gange« og erstattet af: »Vandet skiftes mindst én gang« Kontrollen har vist, at det ikke er nødvendigt at skifte vandet så ofte.

5.11. Varespecifikationens afsnit E, litra g) og h), er blevet samlet i ét enkelt litra g) »Secado« (Tørring), da processen dermed gengives mere korrekt. Opdelingen i to litra er kunstig, da der ikke er tale om to forskellige trin (saltning og tørring), men en enkelt kontinuerlig proces (tørring), som finder sted i det tørringsanlæg, hvor de skyllede og i givet fald pressede strimler af tunfilet tørres, og fra hvilken de tørrede strimler af tunfileter fjernes, klar til at blive videreforarbejdet til det færdige produkt. Der er medtaget forskellige krav, som er opført nedenfor, og som anses for nødvendige af hensyn til en bedre kontrol med overholdelsen af varespecifikationen. — Litra g, stk. 4, indeholder nu ordlyden »dog ikke mindre end 15 dage« for at fastlægge minimumsvarigheden af den naturlige tørring. — I stk. 5, som vedrører den blandede proces, er en fejl rettet, hvad angår det højst tilladte temperatur. Den er ændret fra 16 o til 17 o, og der er fastsat en mindste tørringstid, som ikke må være under 15 dage. — I stk. 6, som vedrører tørring i tørretunneller, udgår den fastsatte tørringstid »fra 15 til 21 dage«. Kravet er nu blot, at processen skal vare »i mindst 12 dage«. Begrundelsen for ændringen er, at kontroller har vist, at 12 dages tørring er tilstrækkelig til at fremstille perfekt »Mojama« af den krævede kvalitet. — I stk. 5 og 6 er det præciseret, at der ved den »fugtighed«, som kontrolleres i lokalerne, er tale om den »relative fugtighed«.

5.12. Litra i) bliver på grund af omnummering som følge af sammenlægningen af de foregående punkter til litra h). — En fejl er blevet rettet, idet »filet« erstattes af »mojama«, da det er det, der allerede er tale om på dette stadium af processen. — Sætningen »Det ydre oxiderede overskudsfedt, der er tilbage, og som kan være skadeligt eller forårsage en dårlig smag« er slettet og erstattet af: » de ydre mangler, der kan skade produktets image«. Dette er en mere præcis beskrivelse af processen. — Sætningerne »fra den del af fisken, der ligger ved siden af den filet, der bruges til kategorien Ekstra« og »derfor længere væk fra tunfiskens rygrad« udgår, fordi de er overflødige.

5.13. På grund af omnummereringen er litra j) blevet til litra i). Teksten i dette litra og i enhedsdokumentets punkt 3.2 er ændret for at forbedre ordlyden, indføre en ny emballagetype, plastbakken, og slette beskrivende udtryk. Tidligere ordlyd: "Pakning og identifikation: Produktet er vakuumpakket i en gennemsigtig plastikpose, som er behørigt mærket, i stykker med forskellig vægt eller skiveskåret i oliven- eller solsikkeolie. Produktet kan også udbydes i glasbeholdere, udskåret i skiver, i oliven- eller solsikkeolie. Produktet skal pakkes på forarbejdningsvirksomheden for at bevare de fysisk-kemiske egenskaber, der opnås hen mod processens slutning, navnlig for så vidt angår saltindhold og relativ fugtighed. Ny tekst: »Pakning og identifikation: Produktet kan vakuumpakkes i gennemsigtig plast, i stykker med forskellig vægt eller udskåret i skiver. Produktet kan også udbyde i plastbakker eller glasbeholdere, udskåret i skiver, i oliven- eller solsikkeolie. Produktet skal pakkes på forarbejdningsvirksomheden for at bevare de fysisk-kemiske egenskaber, der opnås hen mod processens slutning, navnlig for så vidt angår saltindhold og vandaktivitet.« — Henvisningerne til præsentationen af det færdige produkt i afsnit B, »Beskrivelse af produktet«, er ændret i overensstemmelse hermed.

Afsnit H. Mærkning

5.14. I varespecifikationens afsnit H med titlen »Mærkning«, er kravet om nummererede etiketter slettet som anført ovenfor (jf. ændring 5.7). I afsnit H og i enhedsdokumentets punkt 3.6 er ligeledes kravet om anvendelse af logoet for den beskyttede geografiske betegnelses kontrolorgan, som fejlagtigt betegnes som »Den beskyttede geografiske betegnelses logo«, slettet. Kravet om anvendelse af Den Europæiske Unions BGB-logo opretholdes naturligvis. I afsnit H og i enhedsdokumentets punkt 3.6 udgår derfor »skal de bære nedenstående anagram for beskyttet geografisk betegnelse, som er obligatorisk« og billedet af det pågældende logo er fjernet.

ENHEDSDOKUMENT

»MOJAMA DE BARBATE«

EU-nr.: PGI-ES-01210-AM01 – 3. oktober 2018

BOB ( ) BGB (X)

1. Betegnelse [på en BOB eller BGB]

»Mojama de Barbate«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.7 – Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Mojama de Barbate« (tørret og saltet tun) fremstilles af den ædle del af tunen kaldet fileten, både af de to øverste fjerdedele og af de to nederste, som gennemgår en modningsproces, hvor de saltes og lufttørres i det fri eller i tørretuneller.

»Mojama de Barbate« klassificeres som enten Ekstra (Extra) eller Klasse I (Primera).

Kategorien »Ekstra«: Denne kategori omfatter den saltede og tørrede tunfisk, der stammer fra den indre del af fileten, dvs. den del, der er i kontakt med fiskens rygrad.

Kategorien Klasse I: Denne kategori omfatter den saltede og tørrede tunfisk, der stammer fra den del af fisken, der ligger ved siden af den filet, som bruges til kategorien »Ekstra«.

»Mojama de Barbate« er mørkebrun på ydersiden, og man kan meget tydeligere se tunkødets struktur ved overskæring af kød i Klasse I end ved kød i kategorien Ekstra. Når det skæres, fremstår kødet dybrødt med forskellige toner, der især er mørke i kanten, har en kompakt og jævn tekstur med et lavt indhold af bindevæv og en lugt og smag af fed fisk.

Saltindholdet er mellem 3 % og 9 %, og vandaktiviteten er under 0,90.

»Mojama de Barbate« kan vakuumpakkes i gennemsigtig plast i stykker med forskellig vægt eller udskåret i skiver. Produktet kan også udbyde i plastbakker eller glasbeholdere, udskåret i skiver, i oliven- eller solsikkeolie.

3.3. Foder (kun for produkter af animalsk oprindelse) og råvarer (kun for forarbejdede produkter)

»Mojama de Barbate« er fremstillet af tunfileter fra arten Thunnus albacares, der i handelen benævnes gulfinnet tun, og Thunnus thynnus, der i handelen benævnes almindelig tun, med en levende vægt over 150 kg. Der gælder ingen begrænsninger med hensyn til oprindelsesområdet for råvaren til »Mojama de Barbate«, men der anvendes dog kun vildtfangede tun til fremstillingen.

3.4. Specifikke etaper af produktionen, som skal finde sted i det afgrænsede geografiske område

Følgende skal finde sted inden for det afgrænsede geografiske område: skylning af tunen, opskæring (traditionelt betegnet ronqueo), skylning af de forskellige udskæringer, saltning, gentagne skylninger med henblik på at opnå det ønskede saltindhold, presning, modning af tunfileterne ved tørring, udbening og endelig udvælgelse til emballering.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Emballering af »Mojama de Barbate« skal foregå på forarbejdningsvirksomheden for at bevare de fysisk-kemiske og organoleptiske egenskaber, der opnås hen mod processens slutning, navnlig for så vidt angår saltindhold og relativ fugtighed.

3.6. Særlige regler for mærkning af det produkt, som den registrerede betegnelse henviser til

På etiketterne for alle de virksomheder, der markedsfører »Mojama de Barbate« og er omfattet af den beskyttede geografiske betegnelse, er betegnelsen »Mojama de Barbate« tydeligt angivet sammen med Den Europæiske Unions BGB-logo.

4. Kort angivelse af det geografiske områdes afgrænsning

Produktionsområdet er kommunerne Barbate og Vejer de la Frontera, som begge ligger i provinsen Cádiz.

5. Tilknytning til det geografiske område

»Mojama de Barbate« er på det nationale marked anerkendt som et gourmetprodukt, der er kendetegnet ved en omhyggelig tilberedning, en høj pris og dets indtagelse som et særlig udvalgt produkt. Produktet sælges i specialbutikker, der udbyder gastronomiske produkter forskellige steder i Spanien.

Forbindelsen mellem »Mojama de Barbate« og det geografiske område bygger på produktets prestige og omdømme, som skyldes den tradition for saltning, der findes i området. Det er et område, hvor man har fisket og stadig fisker tun, og hvor man har bevaret den bedste håndværksmæssige forarbejdningspraksis på grundlag af erfaring og den viden, som er blevet videreført fra generation til generation.

Langs hele kystområdet i Cadizbugten findes der en lang tradition for fiskeri og indsaltning af tun, som stammer fra tiden omkring fønikerne og tartessianerne, der lærte den oprindelige befolkning i området disse teknikker. Allerede på den tid var anvendelsen af netlabyrinter til fangsten at tun kendt.

Senere forfinede araberne nettenes udformning og grundlagde traditionen med at fange tun efter almadraba-metoden (afledt fra andalusisk-arabisk »almadrába«, som betyder »sted, hvor der kæmpes«), dvs. ved hjælp af en labyrint af net opstillet tæt på kysten, som ligger på tunens vej til og fra gydningsstedet mellem Atlanterhavet og Middelhavet.

Talrige klassiske forfattere har efterladt talrige vidnesbyrd i løbet af næsten ti århundreder om almadrabas-fiskeriet i Gibraltarstrædet og om, hvor mange og hvor store tun der findes i området, og det beskrives detaljeret, hvordan fangsten foregår i ovennævnte labyrinter af net, og hvordan tunen er blevet handlet i hele Middelhavsområdet. Der var særlig fiskens gastronomiske kvaliteter og næringsværdi, der blev fremhævet.

Allerede i den romerske provins Hispania Baetica var der en blomstrende industri med indsaltning og forarbejdning af tun. De folk, der efterfølgende slog sig ned i det sydlige Spanien, videreførte fiskeindustrien og udviklede den yderligere. Den findes stadig, hvorved traditionen og de håndværksmæssige processer er bevaret.

I det geografiske område, hvor »Mojama de Barbate« produceres, er de traditionelle forarbejdningsvirksomheder stadig aktive, og der gennemføres aktiviteter for ansatte i hotel- og restaurationsbranchen og i tunforarbejdningserhvervet, for tunentusiaster og den brede offentlighed. F.eks. afholder kommunen Barbate Semana Gastronómica del Atún (Gastronomisk uge for tun), hvor gæster fra den gastronomiske verden afholder madlavningsdemonstrationer (»showcooking«), og tilskuerne kan smage traditionelle retter baseret på almindelig tun, som udgør en væsentlig del af gastronomien på denne del af Cádiz-kysten. Under arrangementet finder der også andre aktiviteter sted, f.eks. madlavningskonkurrencer og en konkurrence om at lave de bedste tapas, hvor det gælder om at lave den bedste tapa med almindelig tun.

»Mojama« er det mest betydningsfulde saltede tunprodukt. Den industri, som fremstiller produktet ved hjælp af håndværksmæssige metoder, der er udviklet af små eller mellemstore familieejede virksomheder, som ledes af virksomhedens grundlæggere eller deres efterkommere. Derved har det været muligt at bevare de mest traditionelle fremstillingsmetoder og kun indføre nye metoder, der forbedrer fødevaresikkerheden og muliggør en omfattende kontrol af produktionsprocessen, for at forbedre produktets kvalitet. Ved fremstillingen af produktet kræves specialiseret fagkundskab og erfaring på alle trin i processen: opskæring og partering af fisken, udskæring af den filet, der bruges til at fremstille »Mojama de Barbate«, foretage de yderligere snit i de rette områder, indsaltning, som kræver, at man kender den saltningsgrad, der skal opnås, den efterfølgende skylning, som skal foretages på en kontrolleret måde, så det kun er det overskydende salt, der vaskes af, og endelig tørringen, som på grund af områdets mikroklima foregår under de bedste betingelser enten i form af naturlig tørring eller i tørretunneller.

Produktets omdømme i gastronomiske kredse er dokumenteret ved en række henvisninger til produktet i publikationer, hvoraf særligt skal nævnes »Inventario Español de Productos Tradicionales« (Oversigt over traditionelle spanske produkter) fra 1996, som er udgivet af ministeriet for landbrug, fiskeri og fødevarer, der er en enhed i den offentlige statslige forvaltning, og forskningsrapporten fra Fundación Unicaja »Catalogación y Caracterización de los Productos Típicos Agroalmientarios de Andalucía« (Katalogisering og karakteristik af typiske landbrugs- og fødevareprodukter i Andalusien), Bind II, udgivet i 2006, hvor »Mojama« nævnes som et traditionelt produkt fra Andalusien, som frem for alt fremstilles i Barbate (Cádiz) og Isla Cristina (Huelva).

Det spanske dagblad El País offentliggjorde den 30. august 2009 en reportage om gastronomi med titlen »Sal para la vida« (Salt til livet), hvoraf følgende fremgår: »Den dag i dag anvendes der ved fiskeforarbejdningen i industrilande stadig indsaltning af fisk, fordi metoden giver fisken en fremragende slutaroma. Spanien har produkter i verdensklasse såsom ansjoser fra Santoña og saltet tun fra Barbate.«

I publikationen »La Mar de Cádiz«, Guide til provinsen, under afsnittet om gastronomi, står følgende: »Udbuddet af føde- og drikkevarer ved Cádiz-provinsens kyst er lige så righoldig og varieret som dens jord, alt lige fra vinene i Sanlúcar de Barrameda og El Puerto de Santa María til »Mojama de Barbate« (tørret saltet tun) over indbagte specialiteter fra Cádiz gør området til et af de mest værdsatte i Spanien.«

Et entydigt bevis for det store omdømme, som »Mojama de Barbate« nyder, er det høje antal henvisninger til produktet på internettet:

På hjemmesiden »Guía Interactiva de Restaurantes de Cocina Marinera« (interaktiv guide til fiske- og skaldyrsrestauranter) er produktet beskrevet således: »Blandt det saltede kød udskiller saltet, tørret tun sig (hvilket er typisk i Isla Cristina og Barbate, som er de største andalusiske producenter)«.

Restauranten »Buentrago«, som har flere lokaler i Sevilla, har »Mojama de Barbate« på deres tapas-kort.

På den internationale turistmesse FITUR, som afholdes i Madrid, ved der ved åbningen tilbudt prøvesmagning af »Mojama de Barbate«.

En række publikationer i provinsen Cádiz omtalte prøvesmagninger af »Mojama de Barbate« i løbet af semana del atún (tunugen).

Turistguiden »Los Caños de Meca« nævnes »Mojama de Barbate«, der specifikt betegnes som et typisk produkt for området.

Restauranten Alcaravea har ligeledes Mojama de atún extra de Barbate på menukortet.

Den digitale avis »Andalucía« offentliggjorde en artikel, hvori der er en detaljeret beskrivelse af »Mojama de Barbate« og følgende fremhæves: "Den gastronomiske tradition i Barbate (Cádiz) er righoldig og varieret på grund af fiskeprodukter, som bl.a. »Mojama de Barbate«.

»Mojama de Barbate« optræder også i Guía de la provincia de Cádiz [Rejseguide om provinsen Cádiz] som en typisk ret med en stor ernæringsværdi, der beskrives som »saftfuld«.

Hvad angår brugen af betegnelsen i almensproget, tales der i avisen ABC fra Sevilla den 7. august 2000 om »... tiesos cual mojama de Barbate o de Isla Cristina« (fast som Mojama fra Barbate eller øen Cristina).

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den fulde varespecifikation for betegnelsen findes på: https://juntadeandalucia.es/export/drupaljda/Pliego_Barbate_modificado.pdf

eller ved at gå direkte ind på webstedet for det regionale ministerium for landbrug, husdyr, fiskeri og bæredygtig udvikling (Consejería de Agricultura, Ganadería, Pesca y Desarrollo Sostenible)

(http://www.juntadeandalucia.es/agriculturaypesca/portal); og dernæst gå ind på:

»Areas de Actividad«/»Industrias y Cadena Agroalimentaria« /»Calidad«/»Denominaciones de Calidad«/»Productos derivados de la pesca«. Varespecifikationen findes under navnet på kvalitetsbetegnelsen.

(1) EUT L 343 af 14.12.2012, s. 1.